
תקנות פיצויים לנפגעי תאונות דרכים (מומחים) (תיקון), התשס"ט-2009.

אישור התקנות - הצבעה

היו"ר דוד רותם:


בוקר טוב. הישיבה הזאת היא המשכה של ישיבה קודמת שקיימנו ב-18 במאי בעקבות בקשה של חבר הכנסת יריב לוין לדיון מהיר בעקבות פסק דינו של בית המשפט העליון ברשות ערעור 4915/08 – ביטוח חקלאי אגודה שיתופית נגד ד"ר טטיאנה וסילבסקי. 


בעקבות הדברים שנאמרו באותה ישיבה נתקיימו כנראה דיונים אצל שר המשפטים, ושר המשפטים פנה לוועדה לאשר תיקון לתקנות פיצויים לנפגעי תאונות דרכים (מומחים), שבו הוא מבקש לאשר את תקנה 7ב. הוא מבקש לקבוע שהאמור בתקנה יהיה בהתאם לפרקטיקה הנוהגת שבית המשפט או הרשם יורה לבעלי הדין או למי מהם להפקיד סכומי כסף שיקבע בית המשפט או הרשם כפיקדון להבטחת שכרו של מומחה. 


אני יודע שיש לפורום חברות הביטוח טענה מסוימת בעניין הזה כי הם אומרים, רבותיי, לפחות נקבע שאם התובע נבדק בידי רופא מטעמו ונקבעו לו אפס אחוזי נכות, במקרה כזה התובע יצטרך לשים את הפיקדון. אני מוכרח לומר לכם ששקלתי את זה כי דיברו איתי על זה ופנו אליי בעניין הזה, וחשבתי על כך. בעצם התקנה הזאת עונה גם על הדרישה הזאת מכיוון שהתקנה הזאת מאפשרת לבית המשפט את שיקול הדעת הרחב ביותר שיש. שאלתי בפעם הקודמת – כאשר מוגשת תביעה לבית המשפט, בכמה מן המקרים התביעה הסתיימה באפס?

שמואל מלכיס:


כ-20%.

היו"ר דוד רותם:


בפעם הקודמת המספר היה אחר לגמרי. כאשר יש נכות, אין בעיית רשלנות, והתביעה נדחית באפס – אמרו לי שזה בין 3% ל-4%.

שמואל מלכיס:

זה מה שאמרו לי בחברות הביטוח.

דוד אור חן:


20% זה לא הגיוני.

היו"ר דוד רותם:

לא, בפעם הקודמת זה היה בין 3% ל-4%. 

שמואל מלכיס:

זה לא היה נתון שלנו.

היו"ר דוד רותם:

נתון שלכם.

שמואל מלכיס:

אנחנו לא הבאנו נתון.

קריאה:


זה נתון של הנהלת בתי המשפט.

שמואל מלכיס:

חברות הביטוח לא הביאו נתון.

היו"ר דוד רותם:

אז הנהלת בתי המשפט.

דוד אור חן:

אנחנו 30 שנה בתחום. אני לא זוכר שבתיק אחד- -

היו"ר דוד רותם:

סליחה, עכשיו אני מדבר.


לכן נראה לי שהתקנה הזאת פותרת את הבעיה משום שבמקרים שבהם התובע נבדק בידי רופא מטעמו וקיבל אפס אחוזי נכות, ואחר כך יבקש ממומחה רפואי אני מניח שבית המשפט כבר יידע שזאת תביעה שיש לה בעיה, והוא לא יטיל על חברת הביטוח את הערבות.


בבקשה חברות הביטוח, עמדתכם.

ירון אליאס:


אנחנו חושבים שאסור לטמון את הראש בחול במקרה הזה. אף על פי שלכאורה התקנות יוצרות איזון מסוים ונותנות שיקול דעת לבית המשפט אנחנו יודעים שהמציאות בפועל לא תמיד עולה בקנה אחד עם התקנות. ראינו את זה גם בגרסה הנוכחית של התקנות. אם בגרסה הנוכחית שקובעת לכאורה כלל שלפיו התובע הוא זה שצריך לשאת בפיקדון, אנחנו נתקלים במצב שבתי המשפט סוטים מההוראה ומטילים את הפיקדון על חברות הביטוח, אז קל וחומר שבמצב החדש הפרקטיקה הזאת תהפוך לקבועה. אני מתקשה לראות מקרים תחת התיקון החדש שבהם בית המשפט יטיל את הפיקדון על חברות הביטוח- -

שמואל מלכיס:

לא יטיל על חברות הביטוח.

היו"ר דוד רותם:


יטיל על חברות הביטוח. זה נכון מה שאתה אומר, כי עד היום כשהייתה תקנה שאמרה הפוך הוא גם הטיל על חברות הביטוח.

ירון אליאס:

היא הנותנת.

היו"ר דוד רותם:

יש לנו שתי אפשרויות: אפשרות אחת היא להשאיר את המצב הקיים ולתת לבתי המשפט לעבור על החוק, ולהגיד לכם שבכל מקרה תרוצו לבית המשפט העליון ותגישו בר"ע, ונראה לאן תגיעו. האפשרות השנייה זה לומר לבית המשפט שאנחנו מכשירים את מה שהוא עשה, אבל נותנים לו שיקול דעת, אבל הוא נמצא בפיקוח. זה לא שיקול דעת שבית המשפט יכול לעשות מה שהוא רוצה. הרי מה שיקרה זה שבפעם הראשונה שמישהו יגיש תעודה רפואית עם אפס אחוזי נכות, ואחר כך יחייבו את חברת הביטוח להפקיד את הערבות, אתם תגישו בר"ע, ואז יגיד בית המשפט העליון, רבותיי, צריך גם להפעיל את החלק החמישי בשולחן ערוך – את השכל הישר; מה אתם רוצים? האיש הזה בא עם אפס אחוזי נכות, והוא רוצה מומחה רפואי כדי שלפחות יפקיד את ההוצאות. הרי בתי המשפט שלנו עובדים בהיגיון, הם לא נגד חברות ביטוח או נגד ביטוח או נגד תובעים או בעד תובעים.

ירון אליאס:

זה לא תמיד עניין של היגיון, זה לפעמים עניין של בחירה בדרך הקלה מבחינת ההליך השיפוטי. לפעמים הדרך הקלה היא לא בהכרח הדרך- - -

אברהם מיכאלי:

אדוני היושב ראש, מותר לי רגע להקשות על הקושיה? תן לי להבין מה הסיכון של חברות הביטוח? גם תביעות שמוגשות כביכול בתיקי אפס אחוז, הרי בתחילת הדרך אף שופט ואף תובע או נתבע לא יודעים שזה יהיה אפס אחוז. אני עוד לא ראיתי תיק שהוגש לבית משפט – אפילו של אפס אחוז – שלא שילמתם כלום. אין כמעט מקרים כאלה. אלה מקרים מאוד חריגים. אז תמיד יש לי מה לקחת, תמיד תוכלו לקזז. אז הפחד של חברות הביטוח מאותם 5,000 שקל, זה לא ככה. 

המקרה ההפוך הוא שהרבה מאוד תובעים שיש להם נכות לא יכולים לקבל מומחה רפואי בגלל הפיקדון ושאין להם מאין לממן. אז תחשבו תמיד על האיזון הזה ותחיו עם מציאות קיימת מסוימת. אנשים, במיוחד נפגעי תאונות דרכים, שהמצב הכלכלי שלהם לא טוב כי הם לא חיים מהכנסות נוספות, כשאומרים להם להפקיד 5,000 שקל פיקדון, אין להם. 

היו"ר דוד רותם:


הבעיה היא שחברות הביטוח טוענות- -

אברהם מיכאלי:

 אין להם סכנה, אדוני היושב ראש.

היו"ר דוד רותם:


 יש להם סכנה.


בדרך כלל יש אפס אחוזי נכות שנקבעו לך- -

אברהם מיכאלי:


 אף אחד לא יודע.

היו"ר דוד רותם:

אתה היית אצל מומחים מטעמך לפני שהגשת את התביעה.

אברהם מיכאלי:


 לא, אדוני, זאת הטעות. אין היום בתיקי תאונות דרכים מומחים לפני הגשת התביעה.

היו"ר דוד רותם:

תסלחו לי, עם כל הכבוד, אני אמנם לא התעסקתי הרבה בדיני נזיקין ולא ייצגתי לא חברות ביטוח ולא נפגעי תאונות דרכים. אבל כאשר בא תובע הוא מביא תעודות רפואיות. אתה לא מגיש תביעה בלי לדעת מראש. כי מי שמגיש תביעה בלי לדעת מראש מה מצבו ומה הסיכויים שלו, ובאיזה מגרש הוא משחק – אני לא בטוח שזה נכון לעשות. לפחות התובע ועורכי הדין שלו צריכים לדעת שלאיש הזה יש כך וכך אחוזי נכות, לפחות לפי רופא שיבדוק אותו ויגיד לך. כי אחרת, על מה אתה מגיש תביעה? אולי האיש בכלל לא נכה ואין לו שום דבר?

שמואל מלכיס:

בתקנות החדשות זה שיטת מצליח.

היו"ר דוד רותם:

לכן אני מוכרח לומר שזה קצת מפליא אותי.

אברהם מיכאלי:

אדוני היושב ראש, היום לא נותנים מינוי מומחה רפואי בכלל אם אין בסיס רפואי במסמכים הרפואיים.

היו"ר דוד רותם:


 אז צריך מסמכים רפואיים.

אברהם מיכאלי:

אבל שם לא כתוב נכות. שם כתוב שיש בעיה.

היו"ר דוד רותם:

אבל כשהרופא אומר לך שיש לך כאבים בגב, שהם בגלל סיבוב בחוליה השנייה ימינה ובחוליה השלישית שמאלה, אז אתה אומר לו, בסדר, יש לי כאבים, ושואל כמה זה בערך באחוזי נכות.

אברהם מיכאלי:


 אין דבר כזה בפרקטיקה. אנחנו מדברים כרגע על הפרקטיקה. 

קריאה:


לכן אנחנו חושבים שיש שימוש מופרז בפרקטיקה.

אברהם מיכאלי:


 יש תיקי "וויפ-פלש" שמלכתחילה לא יודעים מה התיק הזה יביא. 

היו"ר דוד רותם:

בוודאי, כי מלכתחילה אי אפשר לבדוק בכלל "וויפ-פלש". זה ידוע. זאת תביעת נזיקין הכי ברורה שיש.

אברהם מיכאלי:


 פתאום הם הופכים לתיקים גדולים, ולפעמים זה באמת אפס. אבל אתה מונע מתובע לבוא ולבקש מומחה רפואי מכיוון שאין לו כסף. 

היו"ר דוד רותם:

מה שקורה הוא שמגישים תביעות על "וויפ-פלש, וזה דבר שאי אפשר לבדוק אותו. כל מי שיגיד שקיבל משיכת ראש אחורה וכואב לו בצוואר, אין אפשרות לבדוק את זה. קודם נותנים לו שלושה חודשים ללכת עם צווארון, ואז מצלמים ורואים שהוא עם צווארון, והוא נכה קשה.

ירון אליאס:

דווקא בתיקי נכות אפס יהיה קשה להיפרע מהתובע. כי אם הנכות אפס זה הרבה פעמים מלווה גם בתביעה- -

אברהם מיכאלי:

 אתה לא נפגע. גם בתיקי אפס אתם משלמים בסוף קצת כסף, אז תקזזו את זה מההוצאות.

ירון אליאס:

לא בהכרח.

שמואל מלכיס:

אם הם נגמרים, הם נגמרים בפשרה, ואז אין ממה לקזז. 

אברהם מיכאלי:


 למה?

היו"ר דוד רותם:

כי אז כבר לקחת בחשבון בסכום הפשרה את הכסף שהפקדת.

אברהם מיכאלי:


 נו, באמת.

שמואל מלכיס:

בדרך כלל הפשרות הן כל כך נמוכות. אתה צודק, ניקח בחשבון. 

אבל לדעתנו, צריך להיות מחסום שירתיע תובעים לתבוע תביעות סרק. נכון שהמצב המשפטי הקודם והמצב המשפטי החדש יביאו לכך שב-99% מהמקרים בית המשפט יטיל את הנטל בסופו של דבר על חברות הביטוח, ואני לא מניח אפילו לרגע שיהיה מקרה אחד או שניים שאדם לא ילך למומחה רפואי רק בגלל בעיה כספית. כך שהבעיה הזאת לא הייתה קיימת קודם וגם לא בתיקון החדש. אנחנו מציעים ליצור מחסום שלא יהיה מצב של קלות בלתי נסבלת שכל אדם ינסה בשיטת מצליח. להפך, כאן אנחנו יוצרים מצב שלעורכי הדין תהיה נטייה ברורה להביא את המקרה לבית המשפט.

אברהם מיכאלי:

 בשביל זה יש שופט. 

שמואל מלכיס:

אבל יכול להיות שהרבה לפני כן הדברים היו מסתיימים בפשרה לפני בית משפט, ואילו עכשיו בשיטת מצליח, רוב עורכי הדין, שכידוע לכם, שכרם הוא פונקציה של ההליך בסופו של דבר יוליכו את זה- -

היו"ר דוד רותם:


לא, לא. אם זה נכון מה שאתה אומר אז אף פעם לא יגיעו לפשרה, כי בפשרה לפני הגשת תביעה זה 9%, ואחרי הגשת תביעה זה 11%. אני צודק?

יוסי לחיאני:


8%.

אברהם מיכאלי:


 8%, 11% ו-13%. 

היו"ר דוד רותם:

אז למה להם להגיע? בשביל 2% נלך לבית משפט ונטרטר אותך.

שמואל מלכיס:

לא, בכל זאת אין שום סיכוי. כאן זה שיטת מצליח. אתה אומר, שאם בין כה וכה זה לא עולה לך, מי שישא בפיקדון זה חברת הביטוח. למה לא?

אופיר פינס-פז:

הנהלת בתי המשפט פה?

אברהם מיכאלי:


- - -

היו"ר דוד רותם:

חבר הכנסת מיכאלי, חבר הכנסת פינס-פז ותיק משנינו יחד, והוא רוצה לשמוע את הנהלת בתי המשפט. אנחנו נשלול ממנו את הזכות הזאת?

אברהם מיכאלי:


 חס וחלילה. 

הילה דוידוביץ:


קודם כול, לעניין החסמים, יש עניין האגרה. לדעתנו, עניין האגרה הוא שיקול שתובע שוקל. אם התביעה היא תביעת סרק יש סכום כסף לא מבוטל שהוא צריך לשלם, וזה מהווה סינון ראשוני. חוץ מזה תמיד בית משפט מוסמך לדחות על הסף תביעות קנטרניות. כמובן, טענה עיקרית היא שתקנות סדר הדין האזרחי קובעות כלל דומה עד זהה, סעיף 131. אנחנו לא חושבים שיש כל טעם לעשות הבחנה. אין כל צורך להיכנס בתקנות לאחוזי נכות ולתקנות כלליות. אנחנו בסך הכול מעניקים שיקול דעת לבית משפט; כל צד מוזמן להעלות לבית משפט אם הוא חושב שיש טעם כזה או אחר. אנחנו לא מקבלים- -

היו"ר דוד רותם:


הנימוקים מצוינים, חוץ מהנימוק השני שאתם בעצם משווים את המצב לסדרי דין שנותנים שיקול דעת. למה לא עשיתם את זה לפני שיריב לוין העלה את הנושא?

הילה דוידוביץ':

שלחתם אותנו לבדוק.

היו"ר דוד רותם:


אה, לא ידעתם. הבנתי.

ירון אליאס:

זה לא נעשה כי זה לא באמת שוויון- -

היו"ר דוד רותם:

חברות הביטוח, אתם יודעים מה מטריד אותי? אני לא חושב שסדרי דין, מועדים והפקדות הם פתרון כלשהו לחסום תובעי סרק. יש רק דרך אחת לחסום תובעי סרק – כאשר בסוף הדיון מטילים עליהם הוצאות כמו שכתוב בתורה, ותובעים מהם את זה. 

אברהם מיכאלי:


 בתיקי תאונות לא עושים את זה. 

היו"ר דוד רותם:

אחת הבעיות הגדולות היא שאנחנו מנהלים דיונים בבתי משפט, מהשלום עד העליון וחזרה, ובסוף פוסקים הוצאות של 3,000 שקל. זאת הבעיה של החסם.

שמואל מלכיס:

כמו שאמר חבר הכנסת מיכאלי, יש מעט מאוד מקרים שחברות הביטוח לא משלמות כלום. לכן גם לא יהיו כמעט מקרים שבהם יטילו הוצאות על התובע.

היו"ר דוד רותם:


לכן תמיד יש לכם מאין לקזז את הכסף.

שמואל מלכיס:

אגב, רצוי להעיר שמשרד המשפטים תיקן את התקנות אף על פי שכבוד השופט ריבלין בפסק דינו תיאר את המצב הנוכחי של התקנות הנוכחיות כתקנות טובות שיוצרות מצב של איזון.

היו"ר דוד רותם:

הוא לא אמר שזה תקנות טובות. 

אופיר פינס-פז:


מאיפה באה היוזמה לתקן את התקנות?

היו"ר דוד רותם:


 מיריב לוין בדיון הקודם. 

אופיר פינס-פז:


 כתוב שזה השר נאמן.

היו"ר דוד רותם:

בעקבות דיון מהיר. תראה את העמוד הראשון של המכתב של נאמן.

ירון אליאס:

אם אפשר להקריא את מה שאמר השופט ריבלין, שאגב, אין מומחה גדול ממנו בתחום תאונות הדרכים הן מהפן התיאורטי והן מהפן המעשי השיפוטי. הוא אומר: "התקנות הנוכחיות מבטיחות איזון מסוים בין החשש מפני הגשת בקשות גורפות למינוי מומחים מצד התובע לבין החשש שמא מינוי מומחה רפואי בתחום מסוים יביא לחסימת דרכו של התובע בכל הקשור להוכחת נכותו באותו תחום". 


אני מתקשה לראות את הקלות שבה משרד המשפטים מבטל דברים של שופט בית משפט עליון.

יריב לוין:


לא הבנתי.

היו"ר דוד רותם:


אני יכול להראות לכם כמה מקרים שבהם גם אתם ביקשתם לבטל דברים שאמרו שופטים של בית המשפט העליון. בואו לא נתרגש, אמר שופט בבר"ע מה שאמר. עזבו, זאת פרקטיקה, וצריך גם לחיות אתה. 

יש בתקנה גם עניין שאומר שלבית המשפט יש סמכות במקרים מיוחדים שיירשמו. יש גם היום תקנה כזאת, והוא דיבר על כך שיש איזון. כי הוא אמר, שאם יש מקרה מיוחד, צריך להגיש בקשה. רבותיי, צריך גם לפתור את העומס בבתי המשפט. אם על כל שטות יגישו בקשה, ושופט יצטרך לשמוע, ועורכי דין יצטרכו לענות, אנחנו יודעים שיהיו לנו תיקים של עשרות קילו נייר, ושופטים יבזבזו את הזמן במקום להחליט החלטות.

משרד המשפטים אומר כאן שנעשה את זה הרבה יותר פשוט: השופט ישמע חמש דקות טענות של כל אחד מהצדדים – ואני מוכרח לומר לכם, שאני נותן הרבה אמון בשופטי בית משפט בישראל.

אברהם מיכאלי:

 היום ראש חודש, אז בראש חודש הוא חוזר בתשובה. 

שמואל מלכיס:

להפך, אנחנו חושבים שהתיקון בתקנות יעמיס יותר על בית המשפט.

היו"ר דוד רותם:


 לא, משום שמה שיקרה הוא שבתקנות בית המשפט ישמע את כל אחד מהצדדים חמש דקות, אתם תגידו שזה תיק של אפס, הם יגידו שזה תיק של 100 מיליון, והשופט ייתן החלטה, ובזה נגמר. בתקנות האחרות אנחנו בכלל נאסור בר"ע על זה, ובזה ייגמר העניין.

שמואל מלכיס:

דעתי היא שהתקנות החדשות יגרמו לכך שגם מי שחשב קודם שאין לו שום סיכוי לקבל מומחה רפואי וללכת לבית משפט – הוא יעשה את זה.

אברהם מיכאלי:


 אז אתה מזלזל בשופטי בית המשפט?

שמואל מלכיס:

לא, אתה טועה. הוא יצטרך לשלם אגרה, לקחת עורך דין. מכיוון שאני מכיר גם את ציבור עורכי הדין אף אחד מהם לא ייקח תיק ששווה אפס או אפילו 10,000 שקל ויגיש בו תביעה בשביל לקבל 1,300 שקל. הם יותר מדי רעבים היום, יש 50 אלף עורכי דין.

אברהם מיכאלי:

 הרי התקנה הזאת תוקנה- -

קריאה:

ב-86'

שמואל מלכיס:

יפה. לפני כן היה חופש כזה לשופטים. מישהו בא ולחץ ותיקן את זה בזמנו, והיום מחזירים את המצב לקדמותו.

היו"ר דוד רותם:

להחזיר עטרה ליושנה.

יראון פיסטינגר:


המצב הנוכחי של התקנות לפני התיקון הוא אכן "שיטת מצליח" מבחינת חברות הביטוח. השכר הממוצע במשק הוא כ-8,000 שקל, ולאחר ניכוי מס זה בערך 7,000 שקל. חוות דעת ממוצעת עולה מ-5,000-4,000 שקל לדברים יותר שכיחים כמו אורתופדיה, ובדברים יותר נדירים כמו גניקולוגיה או נוירו-כירורגיה – 10,000 שקל ויותר. אז אולי יימצא התובע שלא יהיה לו כסף להפקיד, ויש מקרים רבים כאלה. אז נפתר העניין. הוא יגיש בקשה מטעמים מיוחדים, נגרור אותו. זה אכן שיטת מצליח, וזאת הסיבה שהתקנה הזאת נותרה אות מתה מאז היא נחקקה בשנת 86'. כי בתי המשפט ראו את העוול שזה גורם ולא הפעילו את המנגנון הזה כפי שהשופט ריבלין תיאר, והיושב ראש והוועדה הביעו את הביקורת שלהם בפעם הקודמת. 

לכן אין כאן שום בעיה עם הנוסח החדש, אלא חזרת המצב לקדמותו לפני התקנה הזאת, והשוואת המצב בעניין של דיני נזיקין. בדיני הנזיקין היום התובע מגיש חוות דעת, הנתבע מגיש חוות דעת. בית המשפט לעולם ממנה מומחה בהסכמה או שלא בהסכמה, ואת החובה הוא מטיל על חברות הביטוח. לחברת הביטוח אין חובת הפקדה מכיוון שניתן צו, היא תכבד. דווקא הלא תובע בא להכביד עליו, והיא אפילו מסננת שלא מופיעה בחוק המרכזי.

הנוסח הנוכחי גובש בידי השופט גל בהנהלת בתי המשפט, וביקשנו מהשר לאשר אותו. הנוסח הזה מקובל על השר. 

היו"ר דוד רותם:


 אתה והשופט גל ניסחתם?

אברהם מיכאלי:


 כל הכבוד, יש הסכמות  בדברים, סוף סוף הגענו לימות המשיח.

הילה דוידוביץ':

זה לא מדויק. 

אופיר פינס-פז:

 צריך להעריך את הגילוי הנאות.

הילה דוידוביץ':

זה לא נכון.

שמואל מלכיס:

יפה מאוד שמנסחים משהו בניגוד לאינטרס של הלשכה. 

קריאות:


- - -

היו"ר דוד רותם:


רבותיי, סליחה. תודה רבה, רבותיי. אין פה ועדת החקירה, כי אומר לי משרד המשפטים שזה לא נכון ותמיד מקובלת עליי עמדת משרד המשפטים.

הילה דוידוביץ':

בשביל הפרוטוקול זה חשוב. הנהלת בתי המשפט ולשכת עורכי הדין פנו אלינו. אנחנו, כמובן, בהתייעצות איתם כתבנו את הנוסח. זה לא נכון לומר שהשופט גל העביר לנו את הנוסח.

יריב לוין:


זה ברור לחלוטין.

שמואל מלכיס:

אדוני היושב ראש, צריך להבהיר, ואנחנו חוזרים ואומרים שאנחנו לא מתנגדים לתיקון, אלא מציעים לשפר אותו. 

היו"ר דוד רותם:


מה שאתם רוצים לשפר הוא נכון, ואני מאמין שבתי המשפט יקבלו את ההבהרה הזאת. לכן התחלתי בעניין הזה כי אני סומך על בתי המשפט.


אנחנו עוברים להצבעה. מי בעד? מי נגד? חבר הכנסת פינס, מי נמנע? 

אופיר פינס-פז:


- - -

היו"ר דוד רותם:

אז מה אתה?

אופיר פינס-פז:


 בעד.

היו"ר דוד רותם:

אתה הרמת את היד.

התקבל פה-אחד. 

הישיבה ננעלה ב-9:30

